SALUDSOD DAGITI AGTUTUBO
Panaggayyem Laeng Wenno Ayat?
—Paset 1: Adda Ngata Riknana Kaniak?
Magustuam ti maysa a gayyemmo a dimo kasekso, ket siguradoka a kasta met laeng ti marikriknana kenka. Kanayonkayo ngamin nga agtintinneks, kanayonkayo nga agkadua kadagiti gathering . . . , ken nalawag nga ipakita ti dadduma a teksna a kasla kayatnaka.
Isu a dinamagmo no ania a talaga ti relasionyo tapno maammuam no agpada met laeng ti riknayo. Ti sungbatna? “Gayyemka laeng.”
Ti epektona
“Kagurak isuna ken kagurak ti bagik! Inaldaw idi nga agtintinnekskami, ken impakitana a talaga a kayatnak. Siempre, natnag ti riknak kenkuana.”
—Jasmine.
“Kaduak idi ti maysa a babai nga agtsaperon no agdeyt ti dua a gayyemmi. No dadduma, kaslakam met lang agdedeyt a dua. Kanayonkami nga agsarsarita, sa idi kuan, kanayonkamin nga agtintinneks. Kasla diak maawat idi imbagana nga ibilbilangnak laeng a gayyem ken idi naammuak nga adda met gayam boyfriend-nan.”
—Richard.
“Inaldaw a teteksannak ti maysa a baro, ken no dadduma, agin-innangawkami a kayatmi ti maysa ken maysa. Ngem idi imbagak nga adda riknak kenkuana, nagkatawa sa imbagana, ‘Diak pay kayat ti maaddaan iti girlfriend!’ Nabayag a nagsangsangitak.”
—Tamara.
Konklusion: No ipapanmo nga espesial ti panaggayyemyo iti maysa a tao sa maammuam nga awan gayam riknana kenka, normal laeng a makaguraka, mabainan, wenno masaktanka pay ketdi. “Nasaktanak unay idi napasamak dayta kaniak,” kuna ti agtutubo a ni Steven. “Nabayag pay sakbay a nasursurok manen ti agtalek iti sabali a tao.”
No apay a mapasamak
Gapu iti social media ken iti panagteks, nalaka laeng a matnag ti riknam iti maysa nga awan met a talaga ti riknana kenka. Basaem ti kuna ti dadduma nga agtutubo.
“Mabalin a teksannaka ti maysa gapu laeng ta awan ti maaramidna, ngem mabalin a panunotem nga adda riknana kenka. Ket no inaldawen dayta, ipapanmon a talaga nga espesialka kenkuana.”
—Jennifer.
“Mabalin a kayat ti maysa ti sumrek iti serioso a relasion, ngem kayat laeng ’tay maysa nga adda kasaritana tapno dumakkel ti kompiansana iti bagina.”—James.
“No makaawat ti maysa iti simple a teks a ‘good night,’ mabalin nga ipapanna nga adda rikna kenkuana ti nangiteks. Ngem posible nga iteks dayta ti maysa uray awan pulos riknana kenka.”
—Hailey.
“No mangi-send ti maysa iti smiley, mabalin a nasingpet laeng wenno mabalin nga ang-angaw a mangipakpakita iti romantiko nga interes. No dadduma, ipapan ti makaawat iti smiley a flirting dayta.”
—Alicia.
Konklusion: Dimo panunoten nga adda rikna ti maysa kenka gapu laeng ta nasingpet kenka.
Nalaka a sawen ngem narigat nga aramiden? Wen! Kuna ti Biblia: “Ti puso nagulgulib [wenno, mas manangallilaw] ngem iti aniaman a banag ket desperado.” (Jeremias 17:9) Mabalin nga allilawennaka ti pusom a sumrek iti maysa a relasion a kas iti kastilio a naaramid iti darat. Madadael dayta inton mabigbigmo nga imahinasionmo laeng.
Ti mabalinmo nga aramiden
Agbalinka a rasonable. Panunotem a naimbag ti panaggayyemyo. Isaludsodmo iti bagim, ‘Adda kadi nabileg a rason tapno panunotek nga espesial ti panangtrato kaniak ti gayyemko?’ Dimo ipalubos a kontrolennaka ti riknam. Usarem ketdi ti ‘pannakabalinmo nga agrason.’
—Roma 12:1.
Agpanunotka a naimbag. Mabalin nga adda dagiti pagilasinan no apay nga ipapanmo nga adda riknana kenka, ngem agpokuska kadagiti pagilasinan no apay a mabalin a kamalika. Dimo panunoten a gapu laeng ta adda riknam iti maysa a tao, adda metten riknana kenka.
Agurayka. Tapno saanka a masaktan, dimo ipalubos a matnag ti riknam iti maysa agingga a saanna nga ibaga a kayatnaka a maam-ammo saan laeng a kas maysa a gayyem.
Agbalinka a napudno. Kuna ti Biblia nga adda “tiempo ti panagsao.” (Eclesiastes 3:7) No kayatmo a maammuan no saan laeng a gayyem ti pangibilangan ti maysa kenka, kasaritam. “No saankayo nga agpada iti marikrikna,” kuna ti agtutubo a ni Valerie, “nasaysayaat a masaktanka bassit itan ngem iti ipalubosmo nga agtultuloy ti riknam ket maammuamto nga awan met gayam riknana kenka.”
Konklusion: “Saluadam [wenno, annadam] ta pusom,” kuna ti Proverbio 4:
No maammuam nga adda riknana kenka—ket addakan iti husto nga edad tapno maki-boyfriend wenno maki-girlfriend—mabalinmon ti agdesision no kayatmon nga agbalin a mas nadekdekket ti relasionyo. Laglagipem a nalagda ti relasion ti agassawa no agpada nga ipatpategda ti relasionda iti Dios ken no nawayada a mangibaga iti riknada ken napudnoda iti maysa ken maysa. (1 Corinto 7:39) Kinapudnona, sakbay a nagasawada, nasayaat ti panaggayyemda—ket agtultuloy a kasta.
Ammuem ti Ad-adu Pay
Panaggayyem Laeng Wenno Ayat?—Paset 2: Ipakpakitak Kadi a Kasla Adda Riknak Kenkuana?
Mabalin ngata nga ipapan ti gayyemmo nga adda riknam kenkuana? Basaem dagitoy a tip.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ban_Latn ilo_Latn zho_Hans ilo_Latn plt_Latn ilo_Latn ilo_Latn ilo_Latn ilo_Latn zho_Hans ilo_Latn ilo_Latn bod_Tibt ilo_Latn grn_Latn ilo_Latn ilo_Latn ilo_Latn ilo_Latn cjk_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn